Ir-Regolament tal-Kunsill (KE) Nru 812/2000
tas-17 ta' April 2000
li jemenda r-Regolament (KE) Nru 1626/94 li jistabblixxi ċerti miżuri tekniċi sabiex jiġu konservati r-riżorsi tas-sajd fil-Mediterran u r-Regolament (KE) Nru 850/98 dwar il-konservazzjoni tar-riżorsi mis-sajd permezz ta' miżuri tekniċi għall-ħarsien ta' żgħażagħ ta' organiżmi tal-baħar
IL-KUNSILL TA' L-UNJONI EWROPEA,
Wara li kkunsidra t-Trattat li jwaqqaf il-Komunità Ewropea u, b'mod partikolari l-Artikolu 37 dwar dan,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2],
Billi:
(1) B'mod konformi mal-Artikolu 2 tar-Regolament tal-Kunsill (KEE) Nru 3760/92 tal-Kunsill ta' l-20 ta' Diċembru 1992 li jistabbilixxi sistema tal-Komunità għas-sajd u l-akwakultura [3], l-għanijiet ġenerali tal-politika komuni tas-sajd huma l-protezzjoni u l-konservazzjoni tar-riżorsi akwatiċi ħajjin tal-baħar.
(2) Il-Kummissjoni Internazzjonajli għall-Konservazzjoni tat-Tonn ta' l-Atlantiku (ICCAT), fil-11 is-sessjoni straordinarja tagħha miżmuma f'Santiago de Campostela, Spanja mis-16 sat-23 ta' Novembru 1998, irrakkomandat ċerti regoli speċifiċi dwar l-għeluq staġjonali tas-sajd u d-daqsijiet minimi tal-ħut fit-tniżżil l-art tat-tonn ta' denbu ikħal. Dawn ir-regoli huma mfassla fuq parir xjentifiku. Din ir-rakkomandazzjoni daħlet fis-seħħ fil-21 ta' Ġunju 1999.
(3) Il-Komunità hija membru ta' l-ICCAT. Huwa għalhekk meħtieġ illi dawn ir-rakkomandazzjonijiet jiġu implimentati, sabiex tiġi evitata kull pressjoni żejda fuq is-sajd tat-tonn ta' denbu ikħal.
(4) Ir-Regolament (KE) Nru 1626/94 [4] u r-Regolament (KE) Nru 850/98 [5] jistabbilixxu d-daqsijiet minimi tat-tonn ta' denbu ikħal, rispettivament, fil-Baħar Mediterran u fir-Reġjuni 1 sa 5, għajr l-Iskagerrak u l-Kattegat, ta' l-Oċeani Atlantiku u Indjan. Ir-Regolament (KE) Nru 1626/94 stabbilixxa għeluq staġjonali tas-sajd fil-Baħar Mediterran. Dawn ir-Regolamenti għandhom konsegwentement jiġu emendati,
ADOTTA DAN IR-REGOLAMENT:
L-Artikolu 1
Ir-Regolament (KE) Nru 1626/94 huwa emendat kif ġej:
1. Fl-Artikolu 3a, il-paragrafu 1 għandu jiġi mibdul bit-test li ġej:
"1. Huwa projbit li jinqabad tonn ta' denbu ikħal b'kull xibka tat-tidwir:
- għal bastimenti illi ż-żona esklussiva jew predominanti tax-xogħol tagħhom huwa fil-Baħar Adrijatiku, mill-1 sal-31 ta' Mejju fil-Baħar Mediterran kollu u mis-16 ta' Lulju sal-15 ta'Awissu fil-Baħar Mediterran minbarra l-Adrijatiku,
- għal bastimenti illi ż-żona esklussiva jew predominanti tax-xogħol tagħhom huwa l-Mediterran, minbarra l-Adrijatiku, mis-16 ta' Lulju sal-15 ta' Awissu fil-Baħar Mediterran kollu u mill-1 sal-31 ta' Mejju fil-Baħar Adrijatiku.
L-Istati Membri għandhom jiżguraw illi l-bastimenti kollha li jtajru l-bandiera tagħhom jew huma reġistrati fihom jikkonformaw ma' dan il-paragrafu.
Għall-għanijiet ta' dan ir-Regolament, il-limitu tan-nofs in-nhar tal-Baħar Adrijatiku għandu jkun linja miġbuda bejn il-fruntiera Greko Albaniża u l-Kap Santa Maria di Leuca."
2. Fl-Anness IV id-dħul li għandu x'jaqsam mat-
Thunnus thynnus
għandu jiġi mibdul b'li ġej:
"L-ispeċi | Daqs minimu |
Tonn ta' denbu ikħal (Thunnus thynnus) | 70 ċm jew 6,4 kg |
L-Artikolu 2
Fl-Anness XII mar-Regolament (KE) Nru 850/98 id-dħul li għandu x'jaqsam mat-tonn ta' denbu ikħal u n-nota 5 fil-qiegħ tal-paġna għandhom jiġu mibdula b'li ġej:
"L-ispeċi | Daqs minimu |
Tonn ta' denbu ikħal (Thunnus thynnus) | 70 ċm jew 6,4 kg |
L-Artikolu 3
Dan ir-Regolament għandu jidħol fis-seħħ fil-jum wara l-pubblikazjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fis-17 ta' April 2000.